Τις μικρές ώρες

Το Τις μικρές ώρες (ιαπωνικά: アフターダーク, προφέρεται: Αφούτα Ντακού) είναι μυθιστόρημα του Ιάπωνα συγγραφέα Χαρούκι Μουρακάμι.

Περίληψη υπόθεσης 
Φόντο του μυθιστορήματος είναι το μητροπολιτικό Τόκιο κατά τη διάρκεια μιας νύχτας, ενώ οι χαρακτήρες του περιλαμβάνουν τη Μάρι Ασάι, μια δεκαεννιάχρονη φοιτήτρια, η οποία περνά τη νύχτα διαβάζοντας σε ένα αμερικανικού τύπου εστιατόριο πρόχειρου φαγητού. Εκεί γνωρίζει τον Τετσούγια Τακαχάσι, έναν μαθητή που παίζει τρομπόνι και που λατρεύει το κομμάτι "Five Spot After Dark" του Κέρτις Φούλερ. Ο Τακαχάσι γνωρίζει την αδερφή της Μάρι, την Έρι, η οποία είναι μοντέλο και για την οποία κάποτε ο ίδιος έδειχνε ενδιαφέρον, και επιμένει ότι οι τρεις τους έχουν κάνει παρέα στο παρελθόν. Στο μεταξύ, η Έρι βρίσκεται σε βαθύ ύπνο δίπλα σε μια τηλεόραση και φαίνεται να την στοιχειώνει μια απειλητική φιγούρα.

Η Μάρι συναντά μια πρώην παλαίστρια, την Καόρου, η οποία τώρα εργάζεται ως διευθύντρια σε ένα ξενοδοχείο ημιπαραμονής που ονομάζεται Alphaville. Η Καόρου χρειάζεται τη Μάρι για να μιλήσει σε μια Κινέζα ιερόδουλη που μόλις έχει δεχθεί επίθεση στο ξενοδοχείο από έναν υπάλληλο γραφείου, τον Σιρακάουα. Στη συνέχεια, η ομάδα προσπαθεί να εντοπίσει τον Σιρακάουα και εμπλέκει στο εγχείρημα αυτό την ομάδα κινεζικής μαφίας που ελέγχει την ιερόδουλη.

Στο ξενοδοχείο ημιπαραμονής, η Μάρι ακούει ιστορίες από κάποιο μέλος του προσωπικού που εργάζεται εκεί και έτσι έχει την ευκαιρία να ρίξει μια ματιά στον περιθωριακό κόσμο που κρύβεται κάτω από τον κόσμο που όλοι γνωρίζουμε.

Μέρη της ιστορίας διαδραματίζονται σε έναν κόσμο μεταξύ πραγματικότητας και ονείρου και κάθε κεφάλαιο του βιβλίου ξεκινά με μια εικόνα ενός ρολογιού που απεικονίζει το πέρασμα του χρόνου κατά τη διάρκεια της νύχτας.

Χαρακτήρες 

 Μάρι Ασάι, μια 19χρονη φοιτήτρια που σπουδάζει κινεζική φιλολογία. Ως παιδί πήγε σε κινέζικο σχολείο. Η Μάρι είναι μάλλον συγκρατημένη όταν μιλάει με αγνώστους αλλά, ωστόσο, θέλει να «τα κάνει όλα σωστά».
 Τετσούγια Τακαχάσι, ένας μαθητής που παίζει τρομπόνι, ο οποίος όμως θέλει να σταματήσει να ασχολείται με τη μουσική και να σπουδάσει νομικά. Είναι μάλλον αισιόδοξος και δεν θέλει να ζήσει μεγάλη ζωή.
 Καόρου, μια πρώην παλαίστρια που τώρα εργάζεται ως διευθύντρια στο ξενοδοχείο ημιπαραμονής Alphaville. Είναι αξιόπιστη, ειλικρινής και πάντα αναζητά δικαιοσύνη.
 Σιρακάουα, ένας υπάλληλος γραφείου που επιτέθηκε σε μια Κινέζα ιερόδουλη στο ξενοδοχείο Alphaville.

Δομή 
Η ιστορία αναλύεται σε μικρά κεφάλαια που ποικίλλουν σε έκταση και έχει χρονοδιάγραμμα που αντιστοιχεί σε πραγματικό χρόνο. Μερικά κεφάλαια περιγράφουν την κατάσταση που συμβαίνει με την Έρι Ασάι, ενώ μερικά άλλα περιγράφουν τη νύχτα της Μάρι Ασάι. Ωστόσο, όπως πάντα, ο Χαρούκι Μουρακάμι συνδέει τις δύο ιστορίες στο τέλος.

Το μυθιστόρημα είναι γεμάτο με σύμβολα που μπορεί να γίνουν κατανοητά με πολλούς διαφορετικούς τρόπους. Χρησιμοποιούνται ισχυρά σύμβολα όπως η μουσική, η νύχτα, το φως, οι κάμερες και η τηλεόραση που δεν λειτουργεί και ο συγγραφέας αφήνει στους αναγνώστες του να ερμηνεύσουν αυτά τα σύμβολα με τον ένα ή τον άλλο τρόπο.

Μεταφράσεις 
Το μυθιστόρημα έχει μεταφραστεί στην ελληνική γλώσσα από τη Μαρία Αργυράκη και κυκλοφόρησε το 2013 από τις εκδόσεις Ψυχογιός.

Παραπομπές

Εξωτερικοί σύνδεσμοι 
 Κριτική του Guardian
 Κριτική του Strange Horizons

Ιαπωνικά μυθιστορήματα